Babelscape/SREDFM huggingface dataset:
Διαστημικό Λεωφορείο

thumb|right|260px|Το διαστημικό λεωφορείο "Atlantis" εκτοξεύεται ξεκινώντας την αποστολή "STS-71".

Το Διαστημικό Λεωφορείο της NASA, που επίσημα λέγεται «Διαστημικό Σύστημα Μεταφορών» ("Space Transportation System-STS"), είναι ιστορικός φορέας εκτόξευσης πληρωμάτων και φορτίου των ΗΠΑ. Συνολικά, κατασκευάστηκαν επτά διαστημικά λεωφορεία, απ'τα οποία τρία αποσύρθηκαν ("Ντισκάβερι, Ατλαντίς, Εντέβορ"), δυο καταστράφηκαν σε δυστυχήματα, το "Challenger" και το "Columbia", το 1986 και το 2003 αντίστοιχα, ενώ ένα χρησιμοποιήθηκε για δοκιμαστικές πτήσεις στη γήινη ατμόσφαιρα και όχι για διαστημικές αποστολές, το "Space Shuttle Enterprise" (το πρώτο διαστημικό λεωφορείο της ΝΑΣΑ), και τέλος το "Space Shuttle Pathfinder", το οποίο αποτελεί εξομοιωτή διαστημικού λεωφορείου. 

Το διαστημικό λεωφορείο εκτοξευόταν κάθετα (όπως οι πύραυλοι), φέρνοντας συνήθως πέντε έως επτά αστροναύτες (αν και έχουν μεταφερθεί και οκτώ) και μέχρι 22.700 κιλά (50.000 λίβρες) ωφέλιμου φορτίου σε χαμηλή γήινη τροχιά. Όταν η αποστολή του τελείωνε, επέστρεφε μέσα στη γήινη ατμόσφαιρα, πετούσε σαν ανεμοπλάνο και τελικώς προσγειωνόταν οριζοντίως, σε προκαθορισμένους διαδρόμους προσγείωσης. 

Το διαστημικό λεωφορείο ήταν το πρώτο τροχιακό διαστημικό σκάφος που σχεδιάστηκε με μερική ικανότητα επαναχρησιμοποίησης. Ήταν επίσης το πρώτο επανδρωμένο διαστημικό σκάφος με φτερά που έχει επιτύχει να εκτοξευθεί σε τροχιά και να προσγειωθεί. Μετέφερε μεγάλα ωφέλιμα φορτία σε διάφορες τροχιές, χρησίμευσε σαν πορθμείο για την μεταφορά πληρωμάτων προς και από το Διεθνή Διαστημικό Σταθμό ("ISS"), και εκτέλεσε αποστολές συντήρησης και επισκευών. 

Το όχημα μπορούσε επίσης να ανακτήσει δορυφόρους και άλλα ωφέλιμα φορτία από την τροχιά τους και να τα επιστρέψει στη γη, αλλά αυτή η ικανότητα δεν χρησιμοποιήθηκε συχνά. Εντούτοις, αυτή η ικανότητα χρησιμοποιήθηκε για να επιστρέψει μεγάλα φορτία στη γη από το διεθνή διαστημικό σταθμό, δεδομένου ότι το ρωσικό σκάφος Σογιούζ έχει περιορισμένη ικανότητα επιστροφής φορτίων. Κάθε διαστημικό λεωφορείο σχεδιάστηκε με προβλεπόμενη διάρκεια ζωής 100 εκτοξεύσεων ή 10 ετών λειτουργικής ζωής. Εν τέλει, η μέση διάρκεια ζωής αποδείχτηκε πως ήταν 19 πτήσεις για τα Challenger και Columbia, 32 πτήσεις για τα αποσυρθέντα οχήματα Endeavour, Atlantis, και Discovery, και 5 πτήσεις για το δοκιμαστικό όχημα Enterprise.

Η NASA ανακοίνωσε το 2004 ότι το διαστημικό λεωφορείο θα αποσυρθεί το 2010 και θα αντικατασταθεί από το όχημα Orion και τον πυραυλικό φορέα Άρης Ι. Τελικά, η τελευταία αποστολή διαστημικού λεωφορείου πραγματοποιήθηκε τον Ιούλιο του 2011 (STS-135).

Το πρόγραμμα άρχισε προς το τέλος της δεκαετίας του 1960 και έχει μονοπωλήσει το πρόγραμμα επανδρωμένων πτήσεων της NASA από τα τέλη της δεκαετίας του 1970, αφού είχε πλέον τερματιστεί το Πρόγραμμα Απόλλο για την εξερεύνηση της Σελήνης (από τον Δεκέμβριο του 1972). Η πρώτη εκτόξευση έγινε στις 12 Απριλίου 1981 με το "Columbia". Σύμφωνα με το «όραμα για τη διαστημική εξερεύνηση», το νέο πρόγραμμα της NASA για την επιστροφή στη Σελήνη και την εξερεύνηση του Άρη, η χρήση του διαστημικού λεωφορείου στράφηκε στην ολοκλήρωση της συναρμολόγησης του ISS ως το 2011, οπότε και τερματίστηκε.
Μάρτιν Χάιντεγκερ

Ο Μάρτιν Χάιντεγκερ (γερμανικά: "Martin Heidegger", 26 Σεπτεμβρίου 1889 - 26 Μαΐου 1976) ήταν Γερμανός φιλόσοφος. Υπήρξε μια από τις πιο σημαντικές αλλά και αμφιλεγόμενες προσωπικότητες του εικοστού αιώνα. Από τη μια πλευρά ο ενεργός του ρόλος, ως πρύτανη και συμβούλου σε θέματα παιδείας στη ναζιστική Γερμανία και οι (σύμφωνα με τη γνώμη των επικριτών του) ρατσιστικές του αντιλήψεις, κι από την άλλη η βαρύτητα του φιλοσοφικού του έργου, που επηρέασε ένα από τα σημαντικότερα φιλοσοφικά ρεύματα της σύγχρονης εποχής, τον υπαρξισμό, και γέννησε θερμούς υποστηρικτές και φανατικούς επικριτές. Η σημαντικότερη μαθήτριά του ήταν η Χάνα Άρεντ, με την οποία είχε μάλιστα μια ερωτική περιπέτεια στα χρόνια της δεκαετίας του '20.
Ταχυδρομικό Ταμιευτήριο

Το Ταχυδρομικό Ταμιευτήριο ήταν χρηματοπιστωτικό ίδρυμα, το οποίο ιδρύθηκε το 1900 στην ανεξάρτητη τότε Κρητική Πολιτεία και λειτουργούσε στην Ελλάδα μέχρι το 2013, οπότε και διασπάστηκε σε "καλή" και "κακή" τράπεζα. με το "καλό" κομμάτι να λειτουργεί υπό την ονομασία «Νέο Ταχυδρομικό Ταμιευτήριο», ενώ το ίδιο έτος πωλήθηκε στον όμιλο Eurobank, ο οποίος το απορρόφησε διατηρώντας αρχικά το δίκτυο καταστημάτων του διακριτό, με τη σήμανση «Δίκτυο Νέο Ταχυδρομικό Ταμιευτήριο».
Ουμπέρτο Έκο

Ο Ουμπέρτο Έκο (ιταλ.: "Umberto Eco", 5 Ιανουαρίου 1932 – 19 Φεβρουαρίου 2016) ήταν Ιταλός σημειολόγος, δοκιμιογράφος, φιλόσοφος, κριτικός λογοτεχνίας και μυθιστοριογράφος.

Από το 1975 κατείχε την έδρα του Καθηγητή Σημειωτικής στο Πανεπιστήμιο της Μπολόνια, ενώ από το 1988 ήταν πρόεδρος του Διεθνούς Κέντρου Μελετών Σημειωτικής στο Πανεπιστήμιο του Σαν Μαρίνο. Ήταν συγγραφέας πολλών μελετών και δοκιμίων, που έχουν μεταφραστεί και εκδοθεί σε πολλές γλώσσες ανά τον κόσμο. Το πρώτο του βιβλίο εκδόθηκε το 1965, ενώ το 1980 εκδόθηκε το πρώτο του μυθιστόρημα ("Το όνομα του Ρόδου"), που τιμήθηκε με το βραβείο Strega (1981), και το "Medicis Etranger" (βραβείο που δίνεται στον καλύτερο ξένο λογοτέχνη στη Γαλλία) το 1982.

Λέγεται ότι το επώνυμο "Έκο" είναι το αρκτικόλεξο των λατινικών λέξεων "Ex Caelis Oblatus", που σημαίνει «θεϊκό δώρο».
Επίσκοπος

Επίσκοπος ονομάζεται ένα χειροτονημένο μέλος της χριστιανικής εκκλησίας το οποίο κατέχει θέση πνευματικής επίβλεψης των πιστών μιας εκκλησίας ή εκκλησιάσματος.

Εντός της Ορθόδοξης Εκκλησίας, της Καθολικής Εκκλησίας, των Προχαλκηδόνιων Εκκλησιών, της Αγγλικανικής Κοινωνίας, των Παλαιών Καθολικών, των Ανεξάρτητων Καθολικών Εκκλησιών και της Ασσυριακής Εκκλησίας της Ανατολής, οι επίσκοποι διεκδικούν την αποστολική διαδοχή, μία άμεση ιστορική καταγωγή που χρονολογείται από τους αρχικούς 12 αποστόλους.
Ρεγιομοντάνος

thumb|"De triangulis planis et sphaericis libri"
Ο Γιόχαν Μύλλερ (γερμ. "Johann(es) Müller von Königsberg", 6 Ιουνίου 1436 – 6 Ιουλίου 1476), γνωστός με το εκλατινισμένο του όνομα Ρεγιομοντάνος (Regiomontanus), ήταν σημαντικός Γερμανός μαθηματικός και αστρονόμος.
Ριχάρδος Ορσίνι

Ο Ριχάρδος Ορσίνι ηταν μέλος της Οικογένειας Ορσίνι και Παλατινός Κόμης της Ρώμης. Παντρεύτηκε την κόρη του Μαργαριτώνη του Μπρίντιζι, ναυάρχου της Σικελίας., στον οποίο ο Βασιλιάς της Σικελίας Γουλιέλμος Β΄ παραχώρησε το 1185 την Κεφαλληνία και τη Ζάκυνθο ως ανταμοιβή για τις υπηρεσίες του ως Ναυάρχου στο Βασίλειό του. Μετά τη φυλάκιση και το θάνατο του Μαργαριτώνη το 1195, τα δικαιώματα στην παλατινή κομητεία πέρασαν στην κόρη του.

Ο Ριχάρδος είχε δυο γιούς και μάλλον δυο κόρες. Ο μεγαλύτερος γιος του, Ματθαίος Α΄ Ορσίνι, έγινε στη συνέχεια Παλατινός κόμης Κεφαλληνίας και Ζακύνθου μετά τον θάνατο του παππού του το 1195.. Ο άλλος, ο Θεόδωρος, πιθανότατα έγινε πατριάρχης Αντιοχείας από το 1180 μέχρι το 1182 με το όνομα Θεοδόσιος ο Γ΄.
Σάντρα

Η Σάντρα ("Sandra Ann Lauer", 18 Μαΐου 1962) είναι δημοφιλής Γερμανίδα τραγουδίστρια.

Γεννήθηκε στις 18 Μαΐου του 1962 στο Σααρμπρύκεν της Γερμανίας. Ξεκίνησε την καριέρα της σαν βασική τραγουδίστρια του συγκροτήματος Arabesque, έγινε όμως περισσότερο γνωστή δουλεύοντας σόλο, αποκτώντας φανατικό κοινό σε ολόκληρη την Ευρώπη (κυρίως στη δεκαετία του '80) και πουλώντας περισσότερα από 12 εκατομμύρια άλμπουμ μέχρι σήμερα. Συμμετείχε επίσης, κάνοντας τα φωνητικά, στο συγκρότημα Enigma.
Νοσοκομείο ΑΧΕΠΑ

Το Πανεπιστημιακό Γενικό Νοσοκομείο ΑΧΕΠΑ (από τα αρχικά των λέξεων American Hellenic Educational Progressive Association που μεταφράζεται ως Αμερικανικός Ελληνικός Εκπαιδευτικός Προοδευτικός Σύνδεσμος) είναι το δεύτερο μεγαλύτερο νοσοκομείο της Θεσσαλονίκης μετά το Ιπποκράτειο και ένα από τα μεγαλύτερα της Ελλάδας. Συνεργάζεται με το Αριστοτέλειο Πανεπιστήμιο Θεσσαλονίκης. Αποτελεί νοσοκομείο ειδικών παθήσεων.

Αποτελεί Νομικό Πρόσωπο Δημοσίου Δικαίου (ΝΠΔΔ) το οποίο υπόκειται στον έλεγχο και την εποπτεία της 4ης Υγειονομική Περιφέρεια Μακεδονίας και Θράκης, ως ανεξάρτητη υπηρεσιακή μονάδα με διοικητική και οικονομική αυτοτέλεια. Η κεντρική υπηρεσία του ΑΧΕΠΑ εδρεύει στο χώρο του Αριστοτέλειου Πανεπιστημίου Θεσσαλονίκης, επί της οδού Στίλπωνος Κυριακίδη 1. Το οικόπεδο στο οποίο βρίσκονται τα κτίρια του νοσοκομείου έχει έκταση 36.000 τ.μ., ενώ η δομημένη επιφάνεια όλων των στεγασμένων χώρων του έχει έκταση 50.000 τ.μ., οι οποίοι οικοδομήθηκαν σε διαφορετικές χρονικές περιόδους στο πέρασμα των χρόνων προκειμένου να καλύψουν τις συνεχώς αυξανόμενες ανάγκες του νοσοκομείου.
Σταρ Ελλάς

Ο διαγωνισμός ομορφιάς Σταρ Ελλάς - Μις Ελλάς - Μις Γιανγκ (Star Hellas - Miss Hellas - Miss Young), είναι ο μακροβιότερος διαγωνισμός καλλιστείων στην Ελλάδα. Οι νικήτριες του διαγωνισμού κάθε χρόνο εκπροσωπούν την Ελλάδα στους διεθνείς διαγωνισμούς ομορφιάς Μις Υφήλιος, Μις Κόσμος, Miss International και Μις Ευρώπη. 

Ξεκίνησε το 1929, ως διαγωνισμός καλλιστείων Μις Ελλάς και συνεχίστηκε έτσι για δύο χρόνια. Συγκεκριμένα, τα πρώτα καλλιστεία πραγματοποιήθηκαν στις 20 Ιανουαρίου 1929 στο νυχτερινό κέντρο "Ντελίς" όπου συγκεντρώθηκε όλη η αθηναϊκή αριστοκρατία της εποχής. Συνολικά, 41 κοπέλες είχαν στείλει φωτογραφία δηλώνοντας συμμετοχή για τον διαγωνισμό, ενώ μία ημέρα νωρίτερα, η κριτική επιτροπή επέλεξε τις δέκα από αυτές σε ειδική εκδήλωση στο Μέγαρο Πεσμαζόγλου. Οι εμφανίσεις των κοριτσιών ήταν αρκετά συντηρητικές, ενώ δικαίωμα συμμετοχής είχαν μόνο οι ανύπαντρες. Ως πρώτη νικήτρια των καλλιστείων, Μις Ελλάς 1929, αναφέρεται η Ασπασία Καρατζά. Η δεύτερη διοργάνωση των ελληνικών καλλιστείων πραγματοποιήθηκε στις 27 Ιανουαρίου 1930 στο θέατρο "Ολύμπια" της οδού Ακαδημίας. Νικήτρια Μις Ελλάς 1930 στέφθηκε η Αλίκη Διπλαράκου. Το αποτέλεσμα των καλλιστείων ανακοίνωσαν οι εφημερίδες ΕΜΠΡΟΣ και ΚΑΘΗΜΕΡΙΝΗ.

Μετά το τέλος των πολεμικών χρόνων, ο διαγωνισμός καλλιστείων επιστρέφει το 1952, με πρώτη διοργανώτρια την εφημερίδα Έθνος, για την ανάδειξη πλέον της Σταρ Ελλάς. Ο διαγωνισμός πραγματοποιήθηκε στο ξενοδοχείο Μεγάλη Βρετανία στις 6 Απριλίου 1952, με παρουσιαστές τους Μελίνα Μερκούρη και Μίμη Φωτόπουλο. Σταρ Ελλάς αναδείχθηκε η Νταίζη Μαυράκη, η οποία είχε επίσης το ψευδώνυμο "Ακρωτήρι" (όλες οι υποψήφιες είχαν κι από ένα ψευδώνυμο), ενώ τη στέψη της έκανε η Μαρίκα Κοτοπούλη. Δεύτερη, έφτασε η Βιργινία Πετιμεζάκη. Αργότερα την ίδια χρονιά, η Μαυράκη εκπροσώπησε την Ελλάδα στο διαγωνισμό Μις Υφήλιος όπου τερμάτισε τρίτη, ενώ η Πετιμεζάκη εκπροσώπησε την Ελλάδα στο διαγωνισμό Μις Ευρώπη.

Από το 1953 μέχρι το 1958, τα καλλιστεία Σταρ Ελλάς - Μις Ελλάς, φιλοξενήθηκαν στο παραλιακό κέντρο "Αρζεντίνα" ενώ από το 1959 μέχρι το 1973 στο κέντρο "Αστέρια" Γλυφάδας".

Το 1973, ύστερα ο 23ος κατά σειρά διαγωνισμός ελληνικών καλλιστείων, προβλήθηκε για πρώτη φορά στην τηλεόραση και συγκεκριμένα από την ΕΡΤ. Σταρ Ελλάς η Βάνα Παπαδάκη, Μις Ελλάς η Κατερίνα Παπαδημητρίου, Β' Μις Ελλάς η Άννυ Τατσοπούλου και Μις Γιανγκ η Λένα Κλεώπα. Η ΕΡΤ πρόβαλε τα ελληνικά καλλιστεία μέχρι το 1989.

Από το 1990 έως το 2010, την προβολή των καλλιστείων αναλαμβάνει ο ιδιωτικός τηλεοπτικός σταθμός ΑΝΤ1, ύστερα από πρωτοβουλία του Μίνωα Κυριακού. Την παρουσίαση των καλλιστείων ανέλαβαν οι Πέγκυ Σταθακοπούλου και Αντώνης Καφετζόπουλος (1992), Βίκυ Κουλιανού (1993), Ελένη Μενεγάκη (1995-2005), Τατιάνα Στεφανίδου (2006-2008) και Βίκυ Καγιά (2009-2010).

Το 2012, ο διαγωνισμός μεταδόθηκε για πρώτη φορά μέσω Internet από το blog TLife. Το 2018, μετά από απουσία οκτώ ετών τηλεοπτικής στέγης, επέστρεψε τηλεοπτικά μέσω του καναλιού Μακεδονία TV.
Μαρία Καλουτά

Η Μαρία Καλουτά (Αθήνα, 1916 - 29 Οκτωβρίου 2006) ήταν Ελληνίδα ηθοποιός και θιασάρχης.
RFC

Requests for Comments (RFC) είναι μια σειρά κειμένων (εγγράφων) και σημειώσεων για την τεχνική και την οργάνωση που διέπουν το Internet (παλιότερα το δίκτυο ARPANET), ξεκινώντας από το 1969. 

Oι σημειώσεις μέσα στις σειρές RFC, αφορούν πολλά θέματα πάνω στη δικτύωση υπολογιστών, συμπεριλαμβανομένων πρωτοκόλλων, διαδικασιών, προγραμμάτων, ιδεών, απόψεων ακόμα και χιούμορ. Τα επίσημα έγγραφα προδιαγραφών της σουίτας πρωτοκόλλου Διαδικτύου που καθορίζονται από την Ομάδα Εργασίας Εφαρμοσμένης Μηχανικής Διαδικτύου ("Internet Engineering Task Force", IETF) και την Ομάδα Οδήγησης Εφαρμοσμένης Μηχανικής Διαδικτύου ("Internet Engineering Steering Group", IESG) καταγράφονται και δημοσιεύονται ως πρότυπα RFCs. Κατά συνέπεια, η διαδικασία δημοσιεύσεων RFC παίζει έναν σημαντικό ρόλο στη διαδικασία προτύπων Διαδικτύου.
Λεόντειος Σχολή

class="infobox" width=282 style="font-size: 100%;"
style="background: #FFFBFF; text-align: center; color:black" colspan="2" | Λεόντειος Σχολή
 colspan="3" style="text-align:center;"|Λογότυπο Λεοντείου Σχολής
style="background: #EFEFEF; text-align: center; color:black" colspan="2" Πληροφορίες 
Ίδρυση
1838
Δικαιοδοσία
Αδελφοί Μαριανοί
Έδρα
Λεόντειος Σχολή Αθηνών:<br> Νεϊγύ 17, 111 43Λεόντειος Σχολή Νέας Σμύρνης: Θεμιστοκλή Σοφούλη 2, 171 22
Γενικοί Διευθυντές
Λεόντειος Σχολή Νέας Σμύρνης: Μουζάκη ΑικατερίνηΛεόντειος Σχολή Πατησίων: Χρήστος Νάκης
style="background: #EFEFEF; text-align: center; color:black" colspan="2" Ιστοσελίδα
style="background: #FFFBFF; text-align: center; color:black" colspan="2" leonteios.gr

Η Λεόντειος Σχολή είναι ελληνογαλλικό σχολείο της Αθήνας το οποίο λειτουργεί από το 1838 και έχει δυο σχολικά συγκροτήματα.

Σήμερα λειτουργούν δύο σχολεία της Λεοντείου Σχολής, η Λεόντειος Σχολή Αθηνών και η Λεόντειος Σχολή Νέας Σμύρνης. Η Λεόντειος Σχολή διοικείται από την καθολική Μοναστική Κοινότητα των Μαριανών Αδελφών "(Frères Maristes)", μια κοινότητα αφιερωμένη στην εκπαίδευση των νέων.
Leyland Motor Corporation

thumb|right|300px|Ένα διαξονικό Leyland Olympian στο Χόνγκ Κόνγκ

H Leyland Motor Corporation (LMC - Λέιλαντ Μότορς) ήταν μία βρετανική βιομηχανία κατασκευής φορτηγών και λεωφορείων. Έδωσε το όνομά της στη British Leyland Motor Corporation (BLMC - Μπρίτις Λέιλαντ), που δημιουργήθηκε όταν η εταιρεία συγχωνεύθηκε με τη British Motor Holdings (ΒΜΗ). Η νέα εταιρεία έπειτα κρατικοποιήθηκε και μετονομάστηκε σε British Leyland.
Μοντανισμός

Μοντανισμός ή η κατά Φρύγας αίρεση αποκλήθηκε η πρωτοχριστιανική κίνηση που γεννήθηκε και αναπτύχθηκε στη Φρυγία κατά τον 2ο αιώνα. Ιδρυτές της θεωρούνται ο Μοντανός, αρχικά ιερέας της λατρείας της Κυβέλης, η Πρίσκιλλα και η Μαξιμίλλα. Βρήκε ιδιαίτερη απήχηση τόσο στην υπόλοιπη Μικρά Ασία όσο και σε όλη τη ρωμαϊκή επικράτεια, ιδιαίτερα δε στη Ρώμη και τη Βόρεια Αφρική. Η ονομασία "Μοντανισμός" είναι μεταγενέστερη, καθώς την εποχή της ακμής της η κίνηση ονομαζόταν «κατά Φρύγας» ή «Καταφρύγια» αίρεση ή «αίρεση των Πεπυζιτών».

Οι διαθέσιμες αρχαιότερες πηγές που μας παρέχουν τις σχετικές πληροφορίες είναι ο Ευσέβιος Καισαρείας, ο οποίος χρησιμοποιεί ως πηγή του κάποιον ανώνυμο ιερέα του 2ου αιώνα, τον Μιλτιάδη από τη Φιλαδέλφεια, ο επίσκοπος Ιεραπόλεως Κλαύδιος Απολλινάριος και ο Μελίτωνας των Σάρδεων, οι οποίες όμως διάκεινται εχθρικά προς την κίνηση.
Ο Μοντανισμός είχε έντονα μυστικιστικά και εκστασιακά στοιχεία προερχόμενα από τη λατρεία της Κυβέλης και του Άττιος στα οποία δόθηκε χριστιανικό περιεχόμενο. Κατά τον Σπ. Βρυώνη ο Μοντανισμός είναι η σημαντικότερη αίρεση που προέκυψε από τη συνάντηση του χριστιανισμού με την τοπική παγανιστική παράδοση της υπαίθρου της Μ. Ασίας, φαινόμενο που χαρακτηρίζει το ένα από τα δύο μεγάλα ρεύματα του χριστιανισμού στην περιοχή μέχρι τον 11ο αιώνα (το άλλο ήταν η συνάντηση του χριστιανισμού με τον ελληνισμό των πόλεων). Οι Μοντανιστές ήταν γλωσσικά εξελληνισμένοι.
Ιωάννης Α΄ Ορσίνι

Ο Ιωάννης Α΄ Ορσίνι (Ιταλικά : "Giovanni Orsini", πέθανε το 1317) μέλος της Οικογένειας Ορσίνι ήταν Παλατινός Κόμης Κεφαλληνίας και Ζακύνθου (1303 - 1317) ήταν μεγαλύτερος γιος και διάδοχος του Ριχάρδου Α΄ Ορσίνι. Οι πατρικοί παππούδες του ήταν ο Ματθαίος Β΄ Ορσίνι και μια κόρη του Σεβαστοκράτωρ Ιωάννη, δεσπότη της Θεσσαλονίκης. 
Παντρεύτηκε την Ηπειρώτισσα πριγκίπισσα Μαρία Αγγελίνα κόρη του Δεσπότη της Ηπείρου Νικηφόρου Α΄ Κομνηνού Δούκα και μέχρι να διαδεχτεί τον πατέρα του (1303) έζησε μια δεκαετία στην αυλή του πεθερού του στα Ιωάννινα. Σαν υποτελής του πριγκιπάτου της Αχαΐας αναμείχθηκε στις δυναστικές συγκρούσεις ανάμεσα στον Φερδινάνδο της Μαγιόρκας και την Ματθίλδη του Αινώ, συμμετείχε σε πολλές εκστρατείες εναντίον της Ηπείρου με φιλοδοξίες να την κυβερνήσει. Μετά τον θάνατο του ο γιος και διάδοχος του Νικόλαος Ορσίνι κατέλαβε την Ήπειρο που πέρασε στην κυριαρχία της Οικογένειας Ορσίνι.
Κλωντ Ντεμπυσσύ

Ο Κλωντ Ντεμπυσσύ (22 Αυγούστου 1862 – 25 Μαρτίου 1918, πλήρες όνομα: Claude-Achille Debussy, ) ήταν Γάλλος συνθέτης. Θεωρείται ο κύριος εκπρόσωπος του κινήματος του μουσικού ιμπρεσιονισμού, αν και ο ίδιος δεν αποδεχόταν τον χαρακτηρισμό αυτό. Ο Ντεμπυσσύ δεν είναι μόνο ένας από τους γνωστότερους Γάλλους συνθέτες, αλλά και μία από τις σημαντικότερες προσωπικότητες της δυτικής μουσικής, σηματοδοτώντας το πέρασμα από την ρομαντική εποχή στη μοντέρνα μουσική του 20ού αιώνα.
Μάτι

thumb|right|250px|Ανθρώπινο μάτι
Μάτι (ή οφθαλμός) ονομάζεται το αισθητήριο όργανο της όρασης των ζωντανών οργανισμών. Μέσω αυτού λαμβάνονται τα οπτικά ερεθίσματα που στέλνονται στον εγκέφαλο ώστε να παίρνουν μορφή εκεί. Με τον τρόπο αυτό γίνεται αντιληπτό το περιβάλλον, υπό την προϋπόθεση πως το τελευταίο εκπέμπει, σκεδάζει, απορροφά, διαθλά κλπ. κατάλληλη ηλεκτρομαγνητική ακτινοβολία (φως) που μπορεί να συλλάβει το μάτι.[[Εξέλιξη του ματιού]]
Ισπανοεβραϊκή γλώσσα

Η Ισπανοεβραϊκή γλώσσα, γνωστή επίσης ως Λαντίνο ή "Λαδίνο" (λαντίνο: "djudeo-espanyol", εβραϊκά: גודיאו-איספאנייול), είναι ποικιλία της ισπανικής (καστιλιάνικης), η οποία ομιλείται επί πολλούς αιώνες από τους Σεφαραδίτες, τους Εβραίους που εκδιώχθηκαν από την Ισπανία το 1492. Όπως συνέβη και με τη γλώσσα Γίντις (γερμανοεβραϊκή), η ισπανοεβραϊκή γλώσσα έχει υποστεί την έντονη επίδραση της Εβραϊκής και γράφεται με χαρακτήρες του λατινικού αλφαβήτου στα περισσότερα μέρη, ενώ στο Ισραήλ προτιμάται το εβραϊκό αλφάβητο.
Ντούσκο Γκόικοβιτς

Ο Ντούσκο Γκόικοβιτς ("Душко Гојковић", 14 Οκτωβρίου 1931 - ...), είναι Σέρβος τρομπετίστας και συνθέτης.
Dead Moon

Οι Dead Moon ήταν αμερικάνικο γκαράζ πανκ τρίο αποτελούμενο από τους Φρεντ Κόουλ ("Fred Cole") στις κιθάρες, τη γυναίκα του Τούντυ Κόουλ ("Toody Cole") στο μπάσσο και τον Άντριου Λούμις ("Andrew Loomis") στα τύμπανα. Δημιουργήθηκαν το 1987 στο Πόρτλαντ του Όρεγκον σαν κάντρι και γουέστερν τρίο, γρήγορα όμως δημιούργησαν έναν ήχο με επιρροές από το rock 'n' roll, το πανκ, το γκαράζ της δεκαετίας του '60 αλλά και την κάντρι, είδη με τα οποία είχε ασχοληθεί ο Φρεντ Κόουλ κατά τα προηγούμενα είκοσι χρόνια. Η πρώτη τους εμφάνιση ήταν στις 17 Σεπτεμβρίου του 1987, ενώ τον επόμενο χρόνο κυκλοφόρησαν το πρώτο τους 45άρι σινγκλ. Μετά την κυκλοφορία τριών άλμπουμς στη δική τους εταιρία, ο Γκρεγκ Σέιτζ των Wipers τους σύστησε στη γερμανική δισκογραφική Music Maniac Records, μια γερμανική ετικέτα που ειδικευόταν σε γκαράζ κυκλοφορίες μικρών συγκροτημάτων, και η μουσική τους κυκλοφόρησε στην Ευρώπη. Έτσι άρχισαν να εμφανίζονται σε συναυλίες και φεστιβάλ σε όλη την Ευρώπη, γνωρίζοντας σχεδόν αμέσως μεγάλη αποδοχή. Κατά τα μέσα της δεκαετίας του '90 άρχισαν να γίνονται γνωστοί και στην Αμερική, μετά και τη συμμετοχή τους στο ντοκιμαντέρ "Hype!" σχετικά με τη grunge σκηνή.

Οι Dead Moon έχουν σήμερα πιστό κοινό τόσο στην Ευρώπη όσο και στην Αμερική. Παρά το γεγονός ότι ο Φρεντ κι η Τούντυ πλησίαζαν τα 60 (γεννημένοι το 1948) δεν σταμάτησαν να κυκλοφορούν δίσκους και να εμφανίζονται ζωντανά σε όλο τον κόσμο μέχρι το 2006, σε live που διέθεταν ιδιαίτερο πάθος και χαρακτηριστική ατμόσφαιρα. Ακόμα, το συγκρότημα ήταν ένα από τα πιο γνωστά παραδείγματα DIY νοοτροπίας: σχεδόν όλοι οι δίσκοι τους ηχογραφούνταν στο σπίτι των Κόουλ (σε μονοφωνικό ήχο), όπου κόβονταν και τα πρωτότυπα σε μια πρέσα δίσκων -δώρο της Τούντυ στον Φρεντ για τα 39α γενέθλιά του- στην οποία κάποτε είχε κοπεί και το πρωτότυπο του Louie Louie των Kingsmen. Οι δίσκοι τους κυκλοφορούν στις ΗΠΑ στη δική τους εταιρία "Tombstone Records" και στο εξωτερικό από την "Music Maniac". Τα τελευταία χρόνια οι Pearl Jam στις ζωντανές τους εμφανίσεις διασκευάζουν το τραγούδι τους "It's OK", ενώ έχουν κυκλοφορήσει και αρκετά άλμπουμ με διασκευές των τραγουδιών τους από γκαράζ συγκροτήματα. Το 2004 γυρίστηκε το ανεξάρτητο ντοκιμαντέρ "Unknown Passage: The Dead Moon Story" από τους Κέιτ Φιξ και Τζέισον Σάμμερς. Το Δεκέμβρη του 2006, οι Dead Moon ακύρωσαν για άγνωστο λόγο τέσσερις εμφανίσεις στην Αμερική που αποτελούσαν το τελευταίο μέρος της περιοδείας "Echoes of the past", και λίγες μέρες μετά, στις 13 Δεκέμβρη, ανακοίνωσαν ότι αποσύρονται. Η τελευταία τους εμφάνιση ήταν στις 26 Νοέμβρη του 2006, στο κλαμπ Vera του Γκρόνινγκεν.

Τον Απρίλιο του 2007, ο Φρεντ και η Τούντυ, μαζί με τον ντράμερ Κέλλυ Χαλιμπάρτον σχημάτισαν τους Pierced Arrows, που κινούνται μουσικά περίπου στους ίδιους δρόμους με τους Dead Moon. Ο Άντριου Λούμις μετακόμισε στην πολιτεία Ουάσιγκτον και παίζει στο τοπικό γκρουπ The Shiny Things.
Επιτροπή Κεφαλαιαγοράς

Η Επιτροπή Κεφαλαιαγοράς Νομικό Πρόσωπο Δημοσίου Δικαίου (σε συντομογραφία Ε.Κ. ΝΠΔΔ) είναι ανεξάρτητη δημόσια εποπτική αρχή που υπάγεται διοικητικά στο Υπουργείο Οικονομικών. Σκοπό έχει την εποπτεία Χρηματιστηριακών εταιριών, Εταιριών Παροχής Χρηματοοικονομικών Υπηρεσιών και άλλων εταιριών Χρηματοοικονομικού χαρακτήρα, όπως Επενδυτικών εταιριών. Αποτελεί μία από τις δύο αρχές που ελέγχουν τις Χρηματοοικονομικές Εταιρίες στην Ελλάδα, η άλλη είναι η Τράπεζα της Ελλάδος (ελέγχει τις Τράπεζες και τις Ασφαλιστικές εταιρίες).

Η Ε.Κ. τυγχάνει ενεργό μέλος της «Επιτροπής των Ευρωπαϊκών Ρυθμιστικών Αρχών της Κεφαλαιαγοράς» (Committee of European Securities Regulators - C.E.S.R.) και του «Διεθνούς Οργανισμού Επιτροπών Κεφαλαιαγοράς» (I.O.S.C.O.). Η Ε.Κ. ελέγχει την πιστοποίηση των επαγγελματικών στελεχών και διενεργεί σε συνεργασία με την Τράπεζα Ελλάδος -ή αυτόνομα- εξετάσεις πιστοποίησης σε επαγγελματικές ειδικότητες του χρηματοοικονομικού χώρου, οι σημαντικότερες των οποίων είναι αυτές του Αναλυτή, του Διαχειριστή Χαρτοφυλακίου, του Επενδυτικού Συμβούλου, του Χρηματιστηριακού Εκπροσώπου και του Αντικρυστή.
Ζακ Φερρόν

Ο Ζακ Φερρόν (Jacques Ferron: Λούισβιλ, Κεμπέκ, Καναδάς, 20 Ιανουαρίου 1921 – Λονγκέιγ, Κεμπέκ, Καναδάς, 22 Απριλίου 1985) ήταν Καναδός πεζογράφος και θεατρικός συγγραφέας. Το έργο του είναι μοναδικό στο ύφος του και συνδυάζει την δηκτική παρατήρηση με την πικρή ειρωνεία για την πολιτική, κοινωνική και εθνική κατάσταση του μεταπολεμικού Κεμπέκ.
Εμμανουήλ Κουτσικάρης

Ο Εμμανουήλ Κουτσικάρης είχε διατελέσει Δήμαρχος Αθηναίων την περίοδο 1862-1865.
Σίριν

right|200px
Στους ρώσικους θρύλους, Σίριν (ρωσικά: Сирин) ονομάζεται ένα πλάσμα με σώμα πουλιού και πρόσωπο όμορφης γυναίκας. Τα πλάσματα αυτά παρουσιάζουν ομοιότητες με τις Σειρήνες της ελληνικής μυθολογίας. Έλεγαν ωραία τραγούδια στους Αγίους, προλέγοντας μελλοντικά χαρούμενα και ευτυχή γεγονότα, για τους θνητούς ανθρώπους όμως ήταν επικίνδυνες, καθώς με το τραγούδι τούς μάγευαν και ξεχνούσαν τα πάντα, τις ακολουθούσαν κι έβρισκαν το θάνατο.
Μπλεκ

205px|thumb|Το 1ο τεύχος του γαλλικού περιοδικού "KIWI", που φιλοξένησε τις περιπέτειες του Μπλεκ

Το Μπλεκ (ιταλικά: Il Grande Blek) είναι ιταλικό γουέστερν περιοδικό κόμικς που δημιουργήθηκε από την ομάδα EsseGesse και κυκλοφόρησε για πρώτη φορά στην Ιταλία στις 3 Οκτωβρίου του 1954, από την Editoriale Dardo.

Αφορά την ιστορία ενός νεαρού κυνηγού, βετεράνου της μάχης για την αμερικανική ανεξαρτησία από τους Βρετανούς αποικιοκράτες, κατά τα τέλη του 18ου αιώνα. Η φυσιογνωμία και τα γενικά χαρακτηριστικά της συμπεριφοράς του χαρακτήρα αυτού, έχουν βασιστεί σαν πρότυπο, πάνω στον ηθοποιό Έρολ Φλιν
Στέλιος Ανεμοδουράς

Ο Στέλιος Ανεμοδουράς (22 Μαΐου 1917 – 6 Μαΐου 2000) ήταν Έλληνας δημοσιογράφος, εκδότης και συγγραφέας του ιστορικού αναγνώσματος και περιοδικού "Ο Μικρός Ήρως". Με το αφηγηματικό του ύφος σφράγισε μια μεγάλη περίοδο της ελληνικής ιστορίας, τα δύσκολα δηλαδή χρόνια που ακολούθησαν τις περιπέτειες του πολέμου, της Κατοχής και της εμφύλιας σύρραξης.
Μεσόστεγο

Μεσόστεγο ή μεσόδομος ονομάζεται η κεντρική (ενδιάμεση) υπερκατασκευή ενός πλοίου και βρίσκεται μεταξύ του προστέγου και του επιστέγου. Λέγεται και "γέφυρα", επειδή σ΄ αυτόν συνήθως βρίσκεται η γέφυρα του πλοίου.

Και οι τρεις παραπάνω υπερκατασκευές ήταν εμφανείς στα παλαιότερα φορτηγά πλοία. Τα σύγχρονα δεξαμενόπλοια φέρουν συνήθως μόνο "επίστεγο" όπου βρίσκεται και η "«γέφυρα»" του πλοίου, σε αντίθεση με τα φορτηγιδοφόρα, τα ναυαγοσωστικά και μεγάλα αλιευτικά που φέρουν μόνο "πρόστεγο".

Τα πολεμικά πλοία επιφανείας όπως και τα υποβρύχια φέρουν κυρίως "μεσόστεγο", που επίσημα ονομάζεται "μεσόδομος", τα πολεμικά πετρελαιοφόρα "μεσόστεγο" και "επίστεγο" ενώ τα αρματαγωγά μόνο "επίστεγο".

Τέλος στα σύγχρονα υπερωκεάνια, κρουαζιερόπλοια και επιβατηγά πλοία, τα οποία παρουσιάζουν ενιαία υπερκατασκευή από την πλώρη μέχρι την πρύμνη, δεν υφίστανται τέτοιες διακρίσεις υπερκατασκευών.
Λίβιος Ανδρόνικος

Ο Λίβιος Ανδρόνικος (280/260 π.Χ. - 200; π.Χ.) θεωρείται ο πατέρας του ρωμαϊκού δράματος και έπους.

Ο ίδιος ήταν Ελληνικής καταγωγής από τον Τάραντα, τη θεατρόπολη της μεγάλης Ελλάδας , και βρέθηκε στη Ρώμη ως αιχμάλωτος πολέμου. Πρέπει να υπηρέτησε ως δάσκαλος στην οικογένεια των Λιβίων, οι οποίοι αργότερα τον ελευθέρωσαν, από όπου πήρε και το όνομα "Λίβιος". Ίδρυσε σχολή και δίδασκε ελληνικά και λατινικά.

Το έτος 207 π.Χ. επί υπατείας του Μάρκου Λίβιου Σαλινάτορα του ανατέθηκε από την πολιτεία η σύνθεση μιας λιτανευτικής ωδής, για ένα χορό παρθένων με σκοπό την αποτροπή κακών οιωνών . Στη συνέχεια , για να ευχαριστήσει τον ποιητή η πολιτεία παραχώρησε στο "σύλλογο τον γραφέων και ηθοποιών" το ναό της Αθηνάς στον Αβεντίνο λόφο ως τόπο συγκέντρωσης και λατρείας , καθιστώντας με αυτό τον τρόπο την Αθηνά προστάτιδα της ποίησης και του θεάτρου ( αντί του Διονύσου που είχαν οι Έλληνες ).

Ο Ανδρόνικος μετέφρασε ελληνικά ή συνέθεσε δικά του έργα στα λατινικά βασισμένος σε ελληνικά πρότυπα . Το έπος του "Odusia" πραγματεύεται ένα μέρος της Ιταλικής προϊστορίας και γίνεται το βασικό σχολικό βιβλίο των Ρωμαίων ( όπως και τα Ομηρικά έπη για τους Έλληνες ) μέχρι την εμφάνιση της "Αινειάδας" από τον Βιργίλιο. Έγραψε κωμωδίες, τραγωδίες και λυρική ποίηση μεταφυτεύοντας στα έργα του ελληνικά στοιχεία και πρότυπα. Από τα έργα του σώζονται μόνον αποσπάσματα στα έργα του Φλάκκου, του Γέλλιου και του Νόνιου.
Ελευθέριος Ανευλαβής

Ο Ελευθέριος Ανευλαβής είναι γιατρός Παθολόγος, Πνευμονολόγος, Διευθυντής του ΕΣΥ στην Α' Παθολογική κλινική του Κωνσταντοπούλειου Νοσοκομείου Η Αγία Όλγα, ο οποίος έχει συγγράψει βιβλία με ιατρικά θέματα.

Είναι γνωστός στην Ελλάδα από εμφανίσεις του σε τηλεοπτικές εκπομπές, καθώς και για τη δημόσια αντιπαράθεσή του με τον τότε Υπουργό Υγείας, Νικήτα Κακλαμάνη.
Ευαγγελική Σχολή Σμύρνης

Η Ευαγγελική Σχολή Σμύρνης ήταν ένα μορφωτικό ίδρυμα της ελληνικής κοινότητας της Σμύρνης, ένα από τα σημαντικότερα της εποχής για τον Ελληνισμό.
Καθηγητές και απόφοιτοι της Σχολής το 1878 με το [[Ματθαίος Παρανίκας|Ματθαίο Παρανίκα]].
Μισέλ Κρέτσου

O Μισέλ Κρέτσου ("Mihai Crețu", 18 Μαΐου 1957), γνωστός επίσης ως Curly M.C., είναι Ρουμάνος μουσικός, περισσότερο γνωστός σαν ο δημιουργός του συγκροτήματος Enigma.

Γεννήθηκε στις 18 Μαΐου του 1957 σε ένα προάστιο του Βουκουρεστίου. Στη διάρκεια της μακρόχρονης καριέρας του έχει συνεργαστεί με δεκάδες παραγωγούς, μουσικούς και καλλιτέχνες. Μεταξύ αυτών οι Σάντρα, Frank Farian, Boney M, Goombay Dance Band, Peter Cornelius, Manfred Thiers και Mike Oldfield στα χρόνια πριν τους Enigma, και οι Jens Gad, Frank Peterson, David Fairstein, ATB, Jam & Spoon, Peter Ries, Ruth-Ann Boyle και Andru Donalds τα χρόνια που συμμετέχει στο συγκρότημα.
Θωμάς Ακινάτης

Ο Θωμάς Ακινάτης, Τ.Δ. (ιταλ: "Tommaso d'Aquino", λατ: "Thomas Aquinas", 1225 – 7 Μαρτίου 1274), γνωστός και ως Θωμάς του Ακουΐν, Θωμάς του Ακουΐνο, Αγγελικός Δάσκαλος ("Doctor Angelicus") ή Παγκόσμιος Δάσκαλος ("Doctor Universalis") ήταν Ιταλός ιερέας της Ρωμαιοκαθολικής Εκκλησίας στο Τάγμα των Δομινικανών, και σημαντικός φιλόσοφος και θεολόγος, εκπρόσωπος της σχολής του σχολαστικισμού.

Υπήρξε ο σημαντικότερος υποστηρικτής της φυσικής θεολογίας και ο πατέρας της Θωμιστικής σχολής φιλοσοφίας και θεολογίας, η οποία αποτέλεσε για καιρό την κύρια φιλοσοφική προσέγγιση της Καθολικής Εκκλησίας. Η επιρροή του στη δυτική σκέψη είναι σημαντική, καθώς είναι ένας εκ των οποίων βοήθησαν στην πρόσληψη του Αριστοτελισμού από την Χριστιανική Ευρώπη, συγχωνεύοντας τη χριστιανική θεολογία με την αριστοτελική φιλοσοφία σε αυτό που ονομάζουμε «χριστιανικό αριστοτελισμό». Η σημαντικότερη συνέπεια της διδασκαλίας του είναι ότι προσπάθησε να συγκεράσει την πίστη με τον λόγο και έστρεψε τους θεολόγους στην μελέτη των έργων του Αριστοτέλη, ώστε να μάθουν να χρησιμοποιούν αυστηρές επιστημονικές μεθόδους, που απορρέουν από την μελέτη του φυσικού κόσμου, προκειμένου να εξηγήσουν τα μυστήρια της Αποκάλυψης. Ο Ακινάτης θεωρείται στην Καθολική Εκκλησία ως ο αρχετυπικός δάσκαλος για αυτούς που μελετούν για το χρίσμα της ιεροσύνης. 

Τα γνωστότερα έργα του είναι το "Summa Theologica" ("Σύνοψις Θεολογική") και το "Summa Contra Gentiles (Σύνοψις κατά εθνικών)". Είναι ένας από τους 33 Διδασκάλους της Εκκλησίας και θεωρείται από πολλούς Καθολικούς ως ο μεγαλύτερος θεολόγος της Εκκλησίας και ένας από τους μεγαλύτερους φιλοσόφους όλων των εποχών.
Βασίλειος Ζαχάρωφ

Ο Βασίλειος Ζαχάρωφ ή Βασίλειος Ζαχαρίου ("Sir Basil Zaharoff", 6 Οκτωβρίου 1849 – 27 Νοεμβρίου 1936) ήταν Έλληνας μεγαλοεπιχειρηματίας, έμπορος όπλων αλλά και ευεργέτης των αρχών του 20ού αιώνα που διαδραμάτισε σημαντικό παρασκηνιακό ρόλο στην τότε ευρωπαϊκή πολιτική σε βαθμό τέτοιο ώστε να χαρακτηριστεί ο "μυστηριώδης άνθρωπος της Ευρώπης", ή ο "Άρχοντας του σκότους".
Αμάρυνθος

Η Αμάρυνθος, γνωστή και ως Βάθεια, είναι παραλιακή κωμόπολη της Εύβοιας. Βρίσκεται στο κεντρικό τμήμα της νήσου, περίπου 30 χλμ. νοτιοανατολικά της Χαλκίδας, στον Νότιο Ευβοϊκό κόλπο και απέναντι από τις βόρειες ακτές της Αττικής. Με πληθυσμό 3.147 κατοίκους, σύμφωνα με την απογραφή του 2011, η Αμάρυνθος είναι μία από τις μεγαλύτερες κωμοπόλεις της Εύβοιας και η μεγαλύτερη στον Δήμο Ερέτριας, στον οποίο υπήχθη με το Πρόγραμμα Καλλικράτης. Με τον οικισμό Γαλάζια Νερά (25 κάτοικοι) συναπαρτίζουν τη Δημοτική Κοινότητα Αμαρύνθου, με συνολικό πληθυσμό 3.672 κατοίκους.

Γύρω από την πόλη απλώνεται κάμπος μέχρι τους πρόποδες του όρους Όλυμπος, με την ιστορία της περιοχής να εκτείνεται μέχρι τη νεολιθική περίοδο, ενώ μεταγενέστερα η Αμάρυνθος αποτέλεσε σημαντικό εμπορικό κέντρο και ήταν γνωστή στην αρχαιότητα για την λατρεία της θεάς Αρτέμιδος.
Κάννες

300px|right|thumb|Άποψη των Καννών
Οι Κάννες (οξιτανικά: "Canas" ['kanɔ], γαλλικά: "Cannes" ['kan]) είναι πόλη στη νότια Γαλλία. Έχει πληθυσμό περίπου 70.000 κατοίκων κι ανήκει στη μητροπολιτική περιοχή της Νίκαιας, η οποία έχει συνολικό πληθυσμό περίπου 900.000 κατοίκων.

Οι Κάννες βρίσκονται στην Κυανή Ακτή, κοντά στις παράκτιες Άλπεις. Η πόλη είναι γνωστή για τις ωραίες αμμώδεις παραλίες της, οι οποίες κατά κύριο λόγο είναι ανοιχτές στο κοινό, αλλά και για το ετήσιο κινηματογραφικό φεστιβάλ.
Λουκρήτιος

Ο Τίτος Λουκρήτιος Κάρος (λατινικά: "Titus Lucretius Carus", 94 π.Χ. - 15 Οκτωβρίου 55 π.Χ.) ήταν Ρωμαίος ποιητής και φιλόσοφος. Το μόνο γνωστό του έργο είναι το εκτενές φιλοσοφικό ποίημα "De rerum natura" ("Περί της φύσεως των πραγμάτων"), 7.415 στίχων με επικούρεια θεματολογία. Παρότι η άνθιση του λατινικού εξάμετρου συνήθως αποδίδεται στον Βιργίλιο, είναι αναμφισβήτητη η επίδραση του "De Rerum Natura" στον τελευταίο και σε άλλους, μεταγενέστερους ποιητές. Είναι επίσης σημαντικό για το ρόλο που έπαιξε στη μετάδοση των ελληνικών φιλοσοφικών ιδεών και στην εκλέπτυνση της λατινικής γλώσσας.

Η διάσωση όλων των κειμένων του ποιήματος είναι αξιοσημείωτο γεγονός, δεδομένης της εχθρότητας της χριστιανικής Εκκλησίας, η οποία και ήταν το μόνο μέσο μετάδοσης για λατινικά κείμενα σχετικά με τον Λουκρήτιο και τον Επίκουρο. Παρά ταύτα, τα διασωθέντα κείμενα είναι συνήθως παραποιημένα και έχουν γίνει επίπονες προσπάθειες για την αποκατάστασή τους.
Δήμος Αγίου Γεωργίου Κερκύρας

thumb|Δήμος Αγίου Γεωργίου.
Ο Δήμος Αγίου Γεωργίου Κερκύρας ήταν δήμος του νομού Κέρκυρας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Κέρκυρας. Βρισκόταν στο βορειοδυτικό της τμήμα της Κέρκυρας και αποτελούνταν από 13 δημοτικά διαμερίσματα:
Παγκύπριος-Ελευθέρια Νέας Υόρκης

Ο Παγκύπριος-Ελευθέρια Νέας Υόρκης (αγγλικά: "New York Pancyprian-Freedoms") είναι ελληνοκυπριακός ποδοσφαιρικός σύλλογος με έδρα τη συνοικία "Τζαμάικα" του Κουίνς της Νέας Υόρκης. Ιδρύθηκε το 1974 και αγωνίζεται στην 1η κατηγορία της Κοσμοπόλιταν Σόκερ Λιγκ (Cosmopolitan Soccer League - CSL) της Νέας Υόρκης, που είναι μέλος της USASA/Region I (United States Adult Soccer Association), της ερασιτεχνικής ποδοσφαιρικής ομοσπονδίας των ΗΠΑ που διοικεί ένα δίκτυο τοπικών ποδοσφαιρικών πρωταθλημάτων σε όλη τη χώρα, που αντιστοιχούν στο πέμπτο επίπεδο της αμερικανικής ποδοσφαιρικής πυραμίδας. Έχει κυανόλευκα χρώματα και αγωνίζεται στο Στάδιο Μπέλσον (Belson Stadium) χωρητικότητας 2.600 θεατών, το οποίο βρίσκεται στο πανεπιστημιακό κάμπους του St. John's University. Έχει κατακτήσει τρεις φορές το Κύπελλο ΗΠΑ και έχει λάβει μέρος στο Κύπελλο Πρωταθλητριών Β. Αμερικής.

Παράρτημα του Παγκύπριου-Ελευθέρια υπήρξε ο ποδοσφαιρικός σύλλογος "Ελευθερία Ν. Υόρκης" ("New York Freedom"), ο οποίος λειτούργησε ως θυγατρικό σωματείο από το 1999 ως το 2003.
Σεμίραμις

:* "Αυτό το λήμμα αναφέρεται στη βασίλισσα της Ασσυρίας. Για άλλες σημασίες, δείτε Σεμίραμις (αποσαφήνιση)."
Η Σεμίραμις ήταν μια θρυλική βασίλισσα της Ασσυρίας, γνωστή κι ως "Shamiram" στα αραμαϊκά. Πολλές ιστορίες υπάρχουν γύρω από την προσωπικότητά της, ενώ έχουν γίνει προσπάθειες ταύτισής της με αληθινά πρόσωπα. Το όνομα "Σεμίραμις" είναι εξελληνισμένη μορφή του ακκαδικού ονόματος "Sammur-amat", που σημαίνει "δώρο της θάλασσας".
Χάιντελμπεργκ Γιουνάιτεντ

H Χάιντελμπεργκ Γιουνάιτεντ (αγγλικά: "Heidelberg United") είναι ποδοσφαιρικός σύλλογος της Αυστραλίας που ιδρύθηκε το 1955 από Έλληνες ομογενείς. Από το 1977 ως το 1996 μετείχε στην ανώτερη εθνική κατηγορία της Αυστραλίας. Έχει και γυναικεία ομάδα ποδοσφαίρου που έχει κατακτήσει το πολιτειακό κύπελλο της Βικτώριας. Αγωνίζεται στα πρωταθλήματα της Ποδοσφαιρικής Ομοσπονδίας Βικτώριας. Χρώματα έχει το κίτρινο και το μαύρο.
Ύφαλος

Το νησί Pamalican στις [[Φιλιππίνες]] περιτριγυρίζεται από υφάλους
Ύφαλος (αγγλ. "reef") ή ("blind rock") (εκ των αρχαίων: υπό + αλς) ονομάζεται η οποιαδήποτε βραχώδης ή και ακόμα κοραλλιογενής απόφυση του πυθμένα της θάλασσας (ή λίμνης) που δεν εξέχει της επιφάνειας και έχει μικρή έκταση. 

Μεγάλη οικολογική σημασία έχουν οι κοραλλιογενείς ύφαλοι, γύρω από τους οποίους διατηρούνται μερικά από τα πιο ποικιλόμορφα και πλούσια οικοσυστήματα του θαλάσσιου περιβάλλοντος.
Τυχηρό γεγονός

Τυχηρό γεγονός ή τυχαίο συμβάν (casus fortuitus) χαρακτηρίζεται οποιοδήποτε συμβάν που δεν οφείλεται σε υπαιτιότητα (δόλο ή αμέλεια) του οφειλέτη ή του ζημιώσαντος. Στα τυχηρά γεγονότα ο νόμος συνήθως δεν αναγνωρίζει ευθύνη προσώπου, εκτός από κάποιες εξαιρετικές περιπτώσεις. Τα τυχηρά διακρίνονται σε τυχηρά υπό ευρεία και υπό στενή έννοια. Τα τυχηρά υπό ευρεία έννοια περιλαμβάνουν και την ανωτέρα βία, ενώ τα τυχηρά υπό στενή έννοια ή απλά/συνήθη τυχηρά τοποθετούνται στην κλίμακα της υπαιτιότητας μεταξύ αμέλειας και ανωτέρας βίας. 

Συμβάντα, όπως ζημιές ή ατυχήματα, που προέρχονται από ακραία καιρικά φαινόμενα ή κατάσταση θαλάσσης κ.λπ, χαρακτηρίζονται ως τυχηρά γεγονότα ή τυχαία συμβάντα.
Βύρωνας

Ο Βύρωνας, είναι αστική περιοχή και δήμος στον Κεντρικό Τομέα Αθηνών της Αττικής. Συνορεύει με τον Δήμο Καισαριανής στα βόρεια, τον Δήμο Αθηναίων και τον Δήμο Δάφνης-Υμηττού στα δυτικά και νοτιοδυτικά αντίστοιχα, τον Δήμο Ηλιούπολης στα νότια, ενώ στα ανατολικά βρίσκεται ο Υμηττός και δασική του έκταση και νοτιοανατολικά η περιοχή του Καρέα η οποία περιλαμβάνεται στα όρια του Δήμου. Πήρε την ονομασία του από τον Λόρδο Βύρωνα. Αρχικά στην περιοχή βρίσκονταν βοσκοτόπια και χωράφια Αθηναίων, τα οποία άρχισαν να απαλλοτριώνονται και να ρυμοτομούνται στις δεκαετίες του 1920 και του 1930 για την αποκατάσταση των προσφύγων από τη Μικρά Ασία. Η συνολική έκταση του δήμου είναι 9.204 τετρ. χλμ. και έχει πληθυσμό 61.308 κατοίκους, σύμφωνα με την Απογραφή του 2011.
Δήμος Αρναίας

Ο Δήμος Αρναίας ήταν ένας Καποδιστριακός Δήμος του νομού Χαλκιδικής. Περιλάμβανε στα διοικητικά όριά του τα Δημοτικά Διαμερίσματα: Αρναίας, Παλαιοχωρίου, Στανού, Βαρβάρας, Νεοχωρίου. Με την εφαρμογή του προγράμματος Καλλικράτης εντάχθηκε στον νέο δήμο Αριστοτέλη.
Αρναία

Η Αρναία είναι μεγάλη ορεινή κωμόπολη στον νομό Χαλκιδικής.
Γυμνάσιο

:"Για το αρχαίο χώρο εξάσκησης, δείτε Γυμνάσιον"

: "Για το αρχαίο χώρο εξάσκησης, δείτε Γυμνάσιον"

Το Γυμνάσιο είναι μαζί με το λύκειο μέρος της δευτεροβάθμιας εκπαίδευσης στην Ελλάδα και την Κύπρο. Αποτελείται από τρεις τάξεις. Η φοίτηση στο γυμνάσιο αρχίζει περίπου στην ηλικία των δώδεκα ετών και είναι υποχρεωτική. Σε σχέση με το δημοτικό, τα διδασκόμενα στο Γυμνάσιο μαθήματα είναι πιο εξειδικευμένα και διδάσκονται από καθηγητές ειδικοτήτων. Τα αναλυτικά προγράμματα είναι επίσης εξειδικευμένα και προσαρμοσμένα στην πνευματική ανάπτυξη των παιδιών στις ηλικίες 12-15. Βασικός σκοπός της γυμνασιακής εκπαίδευσης είναι η ένταξη και μύηση των παιδιών στην τρέχουσα κοινωνικοπολιτική ζωή της ευρύτερης περιοχής και της χώρας, να ξεπεράσει δηλαδή τα δεδομένα και τις γνώσεις που μπορεί να κατέχει από την γειτονιά και την πόλη του. Μετά το Γυμνάσιο η φοίτηση μπορεί να συνεχιστεί στο Λύκειο, η παρακολούθηση του οποίου δεν είναι όμως υποχρεωτική.

Το Γυμνάσιο είναι μια από τις πιο παλιές βαθμίδες της ελληνικής εκπαίδευσης. Τα πρώτα Γυμνάσια ιδρύθηκαν με διάταγμα της Αντιβασιλείας του Όθωνα το 1833 και από τότε έως και τις αρχές του εικοστού αιώνα λειτούργησαν παράλληλα με τα Ελληνικά Σχολεία, τα οποία ως σκοπό είχαν την παροχή μιας κάπως ανώτερης από τη στοιχειώδη εκπαίδευση σε όσους δεν είχαν σκοπό να φοιτήσουν σε κάποια σχολή ή πανεπιστήμιο. Κατά τη διάρκεια της νεότερης ιστορίας της ελληνικής εκπαίδευσης η διάρκεια φοίτησης στο Γυμνάσιο γνώρισε αρκετές διακυμάνσεις, από τα τρία, τέσσερα έως και τα οκτώ χρόνια (κατά τη διάρκεια της δικτατορίας του Μεταξά) για να σταθεροποιηθεί μετά τον πόλεμο στα έξι χρόνια (αποτελώντας τη μοναδική βαθμίδα δευτεροβάθμιας εκπαίδευσης) μέχρι τελικά το 1976 οπότε και περιορίστηκε στα τρία χρόνια, καθώς το Λύκειο αποτέλεσε από τότε και στο εξής την ανώτερη βαθμίδα δευτεροβάθμιας εκπαίδευσης της χώρας.

Το Γυμνάσιο είναι μια από τις πιο παλιές βαθμίδες της ελληνικής εκπαίδευσης. Τα πρώτα Γυμνάσια ιδρύθηκαν με διάταγμα της Αντιβασιλείας του και περιορίστηκε στα τρία χρόνια, καθώς το Λύκειο αποτέλεσε από τότε και στο εξής την ανώτερη βαθμίδα δευτεροβάθμιας εκπαίδευ
Μάρκος Βαφειάδης

O Μάρκος Βαφειάδης (Τόσια της Παφλαγονίας Μικράς Ασίας, 28 Ιανουαρίου 1906 - Αθήνα, 22 Φεβρουαρίου 1992) ήταν ηγετική φυσιογνωμία του ΚΚΕ κατά τη διάρκεια της Κατοχής, της Εθνικής Αντίστασης και, κατόπιν, του Ελληνικού Εμφυλίου Πολέμου, Αρχηγός της Ομάδας Μεραρχιών του ΕΛΑΣ Μακεδονίας, ανώτατος στρατιωτικός διοικητής του ΔΣΕ από τη δημιουργία του το 1946 και Πρωθυπουργός στην Προσωρινή Δημοκρατική Κυβέρνηση από τον Δεκέμβριο του 1947 ως τον Ιανουάριο του 1949, οπότε και απομακρύνθηκε από τον Ζαχαριάδη ως τιτοϊκός.

Για το διάστημα 1946-1948, αξιολογείται από ορισμένους ιστορικούς ότι ο Βαφειάδης πέτυχε σημαντικές νίκες εναντίον του Εθνικού Στρατού, ακολουθώντας "εμπνευσμένη τακτική ανταρτοπολέμου". 

Κατά τη Μεταπολίτευση, γύρισε στην Ελλάδα μετά από μακρά παραμονή στις Ανατολικές χώρες: υποστήριξε ένθερμα τον Ανδρέα Παπανδρέου και συνεργάστηκε μαζί του εκλεγόμενος βουλευτής του ΠΑΣΟΚ, αλλά παρέμεινε κομμουνιστής και προσπάθησε να συμβάλλει στην πολιτική ένωση των κομμουνιστογενών δυνάμεων της χώρας, με χαρακτηριστική τη δήλωσή του ότι δε χωράνε δύο κομμουνιστικά κόμματα στην Ελλάδα (ΚΚΕ και ΚΚΕ Εσωτερικού). Αν και αντι-ζαχαριαδικός, είχε μεγάλες συγκρούσεις με τη ανανεωτική αριστερά, κυρίως επειδή οι ανανεωτές αντιμάχονταν τον Ανδρέα Παπανδρέου, ενώ ο ίδιος πίστευε ότι ο κόσμος της αριστεράς όφειλε να τον στηρίζει.
Μεσάρι

Το Μεσάρι (Μeshari) ("Λειτουργικόν" στα αλβανικά, δάνειο από τα λατινικά missa) είναι το πρώτο βιβλίο που γράφτηκε στην Αλβανική γλώσσα. 

Γράφτηκε από τον Γκιον Μπουζουκού (Gjon Buzuku), Καθολικό ιερέα στα 1555 και αποτελείται από 220 σελίδες, που είναι γραμμένες σε δύο στήλες. Αποτελεί μετάφραση στα Αλβανικά των βασικών μερών της καθολικής λειτουργίας, εμπεριέχει τις τελετουργίες των βασικών θρησκευτικών εορτών του χρόνου, σχόλια από το βιβλίο των προσευχών, μέρη από την Διαθήκη καθώς και μέρη από το τελετουργικό και την κατήχηση. Εμπεριέχει δηλαδή τα μέρη που χρειάζεται ένας ιερέας για τις καθημερινές θρησκευτικές τελετές.

Το μόνο γνωστό αντίγραφο του βιβλίου φυλάσσεται στη Βιβλιοθήκη του Βατικανού. Το Μεσάρι ανακαλύφθηκε από τον Γκιον Νικολέ Καζάζι το 1740, χάθηκε και ανακαλύφθηκε εκ νέου το 1909. Το 1930 φωτοτυπημένο αντίγραφο του βιβλίου έφτασε στην Αλβανία από τον πατέρα Γιουστίν Ρότα. Το 1968 δημοσιεύτηκε με μεταγραφές και σχόλια από γλωσσολόγους

Το Μεσάρι είναι γραμμένο στη βόρειο διάλεκτο των αλβανικών και στο λατινικό αλφάβητο εμπλουτισμένο με κάποια ειδικά γράμματα. Έχει σχετικά πλούσιο λεξιλόγιο και καθορισμένη ορθογραφία και γραμματική πράγμα που αποδεικνύει μια μεγαλύτερη παράδοση για την αλβανική γλώσσα.
Μιχαήλ Γ΄

Ο Μιχαήλ Γ΄, ο επιλεγόμενος Μέθυσος (839 - 23 Σεπτεμβρίου 867), ήταν Βυζαντινός αυτοκράτορας (842-867). Γιος και διάδοχος του Θεόφιλου, ανήλθε στο θρόνο σε ηλικία τριών ετών υπό την αντιβασιλεία της μητέρας του Θεοδώρας. Ο βίος και η πολιτεία του Μιχαήλ παρουσιάζονται με τα μελανότερα χρώματα από τους Βυζαντινούς χρονογράφους, αλλά τα τελευταία χρόνια υπάρχουν τάσεις αποκατάστασής του.
Μικρός Ήρως

thumb|Το 1ο εξώφυλλο του περιοδικού (από την 3η έκδοση).
Ο Μικρός Ήρως ήταν εβδομαδιαίο περιοδικό που συνέγραφε ο Στέλιος Ανεμοδουράς με το ψευδώνυμο "Θάνος Αστρίτης" και διάνθιζε με σχέδιά του κυρίως ο Βύρων Απτόσογλου . Πρόκειται για τις περιπέτειες τριών ηρωικών Ελληνόπουλων (του Γιώργου Θαλάσση, της Κατερίνας και του "Σπίθα") κατά τη διάρκεια της κατοχής και του αγώνα τους απέναντι σε Γερμανούς, Ιταλούς και Βούλγαρους φασίστες. Κυκλοφόρησε για μία ολόκληρη 15ετία, από τις 24 Φεβρουαρίου του 1953 (με τίτλο 1ου τεύχους "Ελεύθερος Σκλάβος") έως τις 18 Ιουνίου του 1968 όταν και διακόπηκε απότομα στο τεύχος 798 (τίτλος: "Ένας Μικρός, Μικρός, Μικρός Ήρως") για να συνεχισθεί άμεσα με πλήρη εικονογράφηση. Η αρχική έκδοση περιλαμβάνει συνολικά 25.536 σελίδες. Στις 5 Μαΐου του 1995 κυκλοφόρησε το τεύχος 577 (Β΄περιόδου) του περιοδικού "Αντί" το οποίο προσέφερε στους αναγνώστες του δυο ακόμη ανέκδοτα τεύχη του "Μικρού "Ηρωα", τα υπό αριθμούς 799 και 800, που ολοκλήρωσαν τη σειρά. Επανεκδόθηκε αρκετές φορές και έχει διασκευασθεί και για το θέατρο . Σήμερα, κυκλοφορούν συλλεκτικοί τόμοι από τις ομώνυμες εκδόσεις (εκδόσεις "Μικρός Ήρως" - πρώην "Comics & Crosswords Puplications L.P.") του εγγονού του Στέλιου Ανεμοδουρά, Λεωκράτη Ανεμοδουρά . Ο "Μικρός Ήρως" επανεκδόθηκε αρκετές φορές, είτε υπό μορφή κόμικς πλήρους εικονογράφησης (1968-71), είτε υπό μορφή κειμένου με εικόνες, είτε υπό μορφή συλλεκτικών τόμων (1986) ή με μορφή μόνο κειμένου (2003 στην εφημερίδα Καθημερινή με τόμους των 8) ή με τόμους της πρωτότυπης εικονογράφησης (2013 στο Πρώτο Θέμα με τόμους των 5). Τη δεκαετία του '70, το ανάγνωσμα φιλοξενήθηκε στο περιοδικό Μπλεκ με τη μορφή κειμένου με λίγες, διάσπαρτες εικόνες.
Ενόραση στις Γραφές

thumb|200px|Το "Ενόραση στις Γραφές" τέθηκε σε κυκλοφορία στην Ελληνική στα μέσα του 2008
Η δίτομη σκληρόδετη εγκυκλοπαίδεια της Αγίας Γραφής Ενόραση στις Γραφές εκδόθηκε από τη Βιβλική και Φυλλαδική Εταιρία Σκοπιά το 1988 στην Αγγλική. Οι δύο τόμοι αποτελούνται από περισσότερες από 2.500 σελίδες. Το "Ενόραση" είναι πλέον διαθέσιμο σε αρκετές γλώσσες, περιλαμβανομένης και της Ελληνικής στην οποία κυκλοφόρησε το 2008. Ο πρώτος τόμος καλύπτει τα λήμματα από το Α ως το Ι ενώ ο δεύτερος από το Κ ως το Ω.

Το έργο αυτό περιέχει έγχρωμες εικόνες, διαγράμματα, πίνακες, χάρτες και άλλα οπτικά βοηθήματα, καθώς επίσης λεπτομερείς αναλύσεις όλων των θεμάτων που βρίσκονται στην Αγία Γραφή. Η άποψη της Αγίας Γραφής αναλύεται για θέματα όπως το «έλεος» και ο «θάνατος» κάτω από τις αντίστοιχες επικεφαλίδες. Δεν καλύπτονται δογματικά θέματα, όπως η Τριάδα, η Θεολογία και η Αποστολική Διαδοχή, καθώς δεν γίνεται άμεση αναφορά σε αυτά μέσα στην Αγία Γραφή. Επίσης, οι τόμοι του "Ενόραση" περιέχουν άρθρα για κάθε βιβλίο της Αγίας Γραφής με ένα συνοπτικό περίγραμμα των κυρίων σημείων καθενός από αυτά.

Ο συμβολισμός που χρησιμοποιείται διεθνώς για αναφορές στους τόμους του έργου είναι το λατινικό γράμμα it και δίπλα ο αριθμός του τόμου ακολουθούμενος από τη σελίδα. Για παράδειγμα, το «it-2-G 1180» σημαίνει: ελληνική έκδοση του έργου, τόμος 2, σελίδα 1180.
Λουίτζι Γκαλβάνι

Ο Λουίτζι Γκαλβάνι (Luigi Galvani, 9 Σεπτεμβρίου 1737 – 4 Δεκεμβρίου 1798) ήταν Ιταλός γιατρός και φυσικός του 18ου αιώνα που ανακάλυψε ότι τα ζωϊκά νεύρα και οι μύες παράγουν ηλεκτρισμό. Ανακάλυψε την παραγωγή ηλεκτρισμού από χημικά μέσα.

Από το όνομά του χαρακτηρίστηκε το γαλβανόμετρο και ο γαλβανισμός.


Κατηγορία:Ιταλοί γιατροί
Αίθουσα Βασιλείας

Αίθουσα Βασιλείας ονομάζεται το μέρος όπου συναθροίζονται οι Μάρτυρες του Ιεχωβά. Το όνομα αυτό χρησιμοποιήθηκε αρχικά από τον Ιωσήφ Φ. Ρόδερφορντ το 1935, ο οποίος ήταν πρόεδρος τότε της Βιβλικής και Φυλλαδικής Εταιρίας Σκοπιά, για ένα κτίριο στη Χονολουλού της Χαβάης. Οι Μάρτυρες του Ιεχωβά σήμερα χρησιμοποιούν τις Αίθουσες Βασιλείας για τη λατρεία τους και την εκπαίδευση στην Αγία Γραφή.

Ο όρος «Βασιλεία» που περιλαμβάνεται σε αυτή την ονομασία αφορά τη Βασιλεία του Θεού, την ουράνια διακυβέρνηση του Θεού μέσω του Ιησού Χριστού στην οποία αποβλέπουν οι Μάρτυρες του Ιεχωβά για την επίλυση όλων των προβλημάτων της ανθρωπότητας. (Δανιήλ 2:44· Ματθαίος 24:14)
Συνθήκη των Βερσαλλιών

Η Συνθήκη των Βερσαλλιών (1919) είναι η συνθήκη ειρήνης που τερμάτισε επίσημα τον Α΄ Παγκόσμιο Πόλεμο ανάμεσα στην Αντάντ (γαλλικά: "Entente") και την Γερμανική Αυτοκρατορία.
Τετραγράμματο

Το Τετραγράμματο είναι η λέξη με την οποία είναι γραμμένο το προσωπικό όνομα του Θεού στο εβραϊκό κείμενο της Αγίας Γραφής. Η χρήση του όρου «Τετραγράμματο» καθιερώθηκε αφενός επειδή το όνομα γράφεται με τέσσερα γράμματα αφετέρου επειδή είναι αβέβαιο πώς προφερόταν στα αρχαία χρόνια, δεδομένου ότι η εβραϊκή γραφή έχει μόνο σύμφωνα και η γλώσσα επί πολλούς αιώνες ήταν ουσιαστικά νεκρή.

Οι λόγιοι έχουν κάνει προσπάθειες να ανακατασκευάσουν την προφορά επακριβώς και να εξηγήσουν την ετυμολογία του, άλλα για τους περισσότερους φαίνεται από δύσκολο έως αδύνατο να εξαχθούν οριστικά συμπεράσματα. Το Τετραγράμματο μεταγράφεται ως «Γιαχβέ» (ή Ιαβέ, αγγλ. "Jahveh"/"Yahweh") ή «Ιεχωβά» (ή Ιεοβά, αγγλ. "Jehovah"/"Yehowah"). Παρά την αβεβαιότητα για την ετυμολογία και την προφορά του Τετραγράμματου ονόματος του Θεού, είναι κοινός τόπος ότι η θεολογική σημασία του μπορεί να προσδιοριστεί από τον τρόπο χρήσης του στο ιερό κείμενο. Για πολλούς η ετυμολογία και η χρήση του Θεϊκού Ονόματος τονίζει την αυθυπαρξία του Θεού, για άλλους την ιδιότητά του ως δημιουργού του σύμπαντος ενώ μια τρίτη άποψη είναι ότι αυτό αναφέρεται στον Θεό ως Εκείνον που εκπληρώνει τις υποσχέσεις του και βρίσκεται κοντά στον λαό Του.
Φουτουρισμός

Ο Φουτουρισμός ήταν λογοτεχνικό, καλλιτεχνικό και ουτοπικό κίνημα του 20ού αιώνα. Θεωρείται κυρίως ιταλική σχολή στο χώρο της λογοτεχνίας και της τέχνης που ωστόσο υιοθετήθηκε και από καλλιτέχνες άλλων χωρών, ειδικότερα της Ρωσίας. Ο Φουτουρισμός αναπτύχθηκε σχεδόν σε όλες της μορφές της τέχνης, τη ζωγραφική, τη γλυπτική, την ποίηση, τη μουσική, το θέατρο αλλά και στον αρχιτεκτονικό σχεδιασμό. Τοποθετείται χρονικά την περίοδο 1909-1920. 

Βασική μορφή του φουτουριστικού κινήματος αποτέλεσε ο Ιταλός ποιητής Φίλιππο Τομάσο Μαρινέτι, που είναι και ο δημιουργός του περίφημου ιδρυτικού μανιφέστου του Φουτουρισμού. Αρχικά δημοσιεύτηκε στο Μιλάνο (1909) αλλά και στην γαλλική εφημερίδα "Le Figaro" (Φιγκαρό) στις 20 Φεβρουαρίου 1909.